รัฐหนุนการอ่าน เว้นภาษีให้100%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ไฟเขียวประชาชน นิติบุคคลที่บริจาคเงินหนุนการศึกษาหักภาษีได้ 10% ของกำไรสุทธิก่อนหักค่าใช้จ่าย เปิดให้บริษัทเคลมภาษีได้ 100% หากลงทุนตั้งห้องสมุดในบริษัท
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติมาตรการภาษีเชิงรุกเพื่อสนับสนุนให้ประชาชนรักการอ่านด้วยการให้ประชาชน ผู้บริจาคสามารถหักลดหย่อนภาษีได้เพิ่มมากขึ้น 
สำหรับบุคคลธรรมดาให้ยกเว้นภาษีเงินได้สำหรับเงินได้พึงประเมินหลังจากหักค่าใช้จ่ายและหักค่าลดหย่อน ตามมาตรา 47 (1)(2)(3)(4) (5) หรือ (6) แห่งประมวลรัษฎากร เป็นจำนวนสองเท่าของจำนวนเงินที่จ่ายไปเป็นค่าใช้จ่ายเพื่อส่งเสริมการอ่าน แต่เมื่อรวมกับค่าใช้จ่ายไปเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบแล้ว ต้องไม่เกิน 10% ของเงินได้พึงประเมินหลังจากหักค่าใช้จ่ายและค่าลดหย่อน
กรณีบริษัทหรือห้างหุ้นส่วนนิติบุคคลให้ยกเว้นภาษีเงินได้ สำหรับเงินได้เป็นจำนวนเงินหรือมูลค่าของทรัพย์สินเป็นจำนวนสองเท่าของรายจ่ายที่จ่ายไปเป็นค่าใช้จ่ายเพื่อส่งเสริมการอ่าน แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบ และรายจ่ายในการจัดสร้างและการบำรุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใดๆ หรือสนามเด็กเล่นสวนสาธารณะ หรือสนามกีฬาของทางราชการแล้ว ต้องไม่เกิน 10% ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร
นอกจากนี้ ยังยกเว้นภาษีเงินได้ให้กับบริษัท นิติบุคคล สำหรับเงินได้ที่ได้จ่ายเท่ากับจำนวนเงินหรือมูลค่าของทรัพย์สินเป็นจำนวน 100% ของรายจ่ายที่จ่ายไปเป็นค่าใช้จ่ายเพื่อจัดหาหนังสือหรือสื่ออิเล็กทรอนิกส์เพื่อส่งเสริมการอ่าน สำหรับหอสมุดหรือห้องสมุดของบริษัทหรือห้างหุ้นส่วนนิติบุคคลดังกล่าวด้วย
นอกจากนี้ นายกรณ์ จาติกวณิช รมว.คลัง และนายชินวรณ์ บุณยเกียรติ รมว.ศึกษาธิการ ยังได้เสนอมาตรการลดภาษีกระดาษนำเข้า รวมถึงการลดภาษีมูลค่าเพิ่มให้ด้วย ซึ่งนายอภิสิทธิ์ เวชชาชีวะ นายกรัฐมนตรี ได้มอบหมายให้ 2 หน่วยงานไปศึกษาถึงความเป็นไปได้ในเรื่องการลดภาษีมูลค่าเพิ่มให้ชัดเจนว่า จะลดภาษีให้เฉพาะผู้ประกอบการ หรือผู้บริโภค 
ทั้งนี้ นายกฯ กำชับให้วางแนวทางการลดภาษีนำเข้ากระดาษให้มีความชัดเจนก่อนนำมาเสนอให้ที่ประชุม ครม.พิจารณาอีกครั้งในอีก 2 สัปดาห์ข้างหน้า 
นายวัชระ กล่าวว่า กระทรวงการคลังและกระทรวงศึกษาธิการได้ชี้แจงในที่ประชุมว่า มาตรการที่ผ่าน ครม.ในการสนับสนุนการอ่านของประชาชนของรัฐบาลยังไม่พอ จึงเสนอให้ลดภาษีนำเข้ากระดาษ และภาษีมูลค่าเพิ่ม ซึ่งในเบื้องต้นที่ประชุมเห็นว่าเรื่องการลดภาษีนำเข้ากระดาษน่าจะเป็นไปได้มากกว่าการลดภาษีมูลค่าเพิ่ม
นายกรณ์ชี้แจงว่า กระทรวงการคลังจะออกเป็นพระราชกฤษฎีกาในการให้ยกเว้นภาษีสำหรับบุคคลธรรมดาและนิติบุคคล เนื่องจากรัฐบาลมีนโยบายที่จะสนับสนุนให้ประชาชนรักการอ่าน เพื่อสร้างสังคมการเรียนรู้ จึงต้องการจูงใจประชาชน บริษัทเอกชนให้มีส่วนร่วมในการซื้อหนังสือ สื่ออิเล็กทรอนิกส์ไปบริจาคแก่สถาบันการศึกษา หรือสร้างห้องสมุดในบริษัทขึ้นมา